Werkers beroof terwyl hul koeie melk | Netwerk24
Werkers beroof terwyl hul koeie melk
Die selfone wat van plaaswerkers geroof het, is nou in die veilige bewaring van die polisie.Foto: SAPS
Gewapen met 'n mes het 'n 49-jarige rower Sondagmiddag op niksvermoedende plaaswerkers, wat besig was om koeie te melk, toegeslaan en vyf werkers van hul selfone beroof.
Die voorval het omstreeks 15:40 op 'n suiwelplaas in die Oos-Kaapse Alexandria-distrik gebeur, het kapt. Mali Govender, polisiewoordvoerder, bevestig.
"Maar danksy die polisie se oplettende beamptes van Alexandria se eenheid vir sigbare polisiëring is die verdagte aangekeer nog voordat hy die plaas kon verlaat," het Govender gesê.
Al vyf die selfone is in die man se besit gevind. Hy is in hegtenis geneem en verskyn Dinsdag in die landdroshof op Alexandria. – Oos-Kaapse kantoor